ועדת הכלכלה, כנסת 20, פרוטוקול מספר 175, 2016-02-23 09:30

איתן כבל: בוקר טוב לכם.

איתן כבל: היום יום שלישי, גברתי מנהלת הוועדה, הרשם, חבריי חברי הכנסת, אורחים נכבדים, היום יש לנו דיון חשוב והוא מעמדם של עובדים ארעיים ופיטורי עובדים בחברת החשמל.

איתן כבל: היו גם פניות של כנסת לדיון בנושא וגם מגופים שמחוץ לכנסת והחלטתי שהגיעה העת לזמן את הדיון הזה.

איתן כבל: לפני שאני נכנס לדיון, אני הולך להציג כאן כמה נקודות כפי שאני משתדל לעשות מעת לעת לגבי מהלכים ופעולות שהוועדה עוסקת בהם.

איתן כבל: גברתי מנהלת הוועדה, חבריי חברי הכנסת, אני רוצה לומר שאני מבקש שתצא פנייה דחופה לשר החקלאות שבתוך 48 שעות אני תובע – אני כבר לא מבקש – את החלוקה של השישים מיליון שקלים, כספים שחולקו בזמנו על ידי המשרד והשר.

איתן כבל: השר התחייב להעביר את זה מיד, אבל עברו כבר כמה שבועות ואני מבקש לקבל זאת לאלתר.

איתן כבל: אני אומר בצורה הכי ברורה.

איתן כבל: הוא מבזה אותנו בתהליך הזה, מה גם שזה אמור להיות נושא שהוא סגור מכל הכיוונים.

איתן כבל: הכספים כבר חולקו, הדברים ידועים ואני מבקש את זה בצורה ברורה.

איתן כבל: אני פונה גם בעניין הזה לשר החקלאות, לשר האוצר ולממשלה.

איתן כבל: לפני למעלה מחודש העברנו את התקנות שנוגעות לחלוקת מכסות הביצים.

איתן כבל: קיימנו דיון אל תוך הלילה, דיון לא פשוט ובסופו של עניין, כמו תמיד, נשארה הקבוצה הכי דפוקה בתוך כל התהליך הזה - יישובי הגדר.

איתן כבל: חקלאים ביישובי הגדר.

איתן כבל: אני יכול לומר לכם שלקחתי על עצמי את הנושא הזה באופן אישי.

איתן כבל: לא ויתרתי, נלחמתי ובסופו של תהליך נמצאה הדרך לתת מענה לבעיה שאני לא ארחיב בה.

איתן כבל: אני רוצה שתצא היום פנייה למזכיר הממשלה או למזכירות הממשלה בה אנחנו תובעים להעלות את העניין הזה כבר בישיבת הממשלה הקרובה.

איתן כבל: עשרות משפחות נמצאות במצב לא פשוט כתוצאה מהאירועים האלה.

איתן כבל: אני אומר שאני ארצה לדעת עד סוף היום או מחר האם העניין הזה עולה לדין ביום ראשון.

איתן כבל: נקודה נוספת היא עניין הפטם.

איתן כבל: אני מבקש שגם היום תצא פנייה לאבו ולכל נציגי החקלאים בה אני מוציא להם כרטיס צהוב, כרטיס אזהרה והודעה.

איתן כבל: אני מתרה ומזהיר לקראת פסח כדי שפסח לא שוב יפרוץ להם ללא הודעה מוקדמת בלוח.

איתן כבל: אם אנחנו נמצא את עצמנו במצב שבפסח הקרוב מחירי הפטם יעלו ולא ירדו, בניגוד להבטחות וההתחייבויות, לא יהיה מנוס אלא מלהביא את החוק לשולחן.

איתן כבל: באותו מקום אני מבקש ממנכ"ל משרד החקלאות לקבל עד יום ראשון דיווח על ההיערכות לקראת הפסח.

איתן כבל: אני מבקש לקבל דוח מפורט האומר היכן עומדות ההכנות כך שפסח לא יפרוץ להם ושוב נמצא את עצמנו במחסור בדיוק בזמן שצריכים להיות ערוכים אליו.

איתן כבל: דבר אחרון.

איתן כבל: אתמול פורסם ששר האוצר וראש הממשלה, כולם יצאו בקול תרועה רמה על המאבק ביוקר המחייה.

איתן כבל: הם תמיד נזכרים פתאום להיאבק כמו שהם נאבקים בדיור והמחירים ממשיכים להאמיר וכך גם בכל מיני פעולות אחרות.

עבד אל חכים חאג' יחיא: לא.

עבד אל חכים חאג' יחיא: עכשיו מביאים חברות מחוץ לארץ והמחירים ירדו.

איתן כבל: אני מנסה להגיד בעניין הזה שיש כאן ועדה והוועדה אמורה להיות שותפה לכל ההחלטות האלה ואני רואה זאת ממש לא בעין טובה ואני אומר זאת כי הדברים האלה בסופו של דבר יגיעו לכאן.

איתן כבל: אני זוכר שכבר פרקו את המועצות החקלאיות, בנו ופירקו והמחירים ממשיכים לעלות.

איתן כבל: אף בעיה לא באה על פתרונה במלל ובהבל פה.

איתן כבל: לכן אנחנו נקיים כאן דיון בזמן הקרוב סביב כל העניינים האלה.

איתן כבל: נתתי לך כאן משימות ואני אשמח גם לעזור לך בכל המשימות האלה.

איתן כבל: אנחנו נכנסים לדיון לשמו התכנסנו.

איתן כבל: כמו חברי הכנסת, כמו אנשי ציבור ולא רק חברי כנסת, אנחנו מוצאים את עצמנו כל תקופה, אדוני המנכ"ל, ברוטינה קבועה של פניות של חברים, ידידים או סתם אזרחים, אנשים שאתה לא מכיר כמו הפנייה שהגיעה אלי מג'וזף אבו האני שנמצא כאן, ששלח לי מייל ואני ארצה להקריא אותו בהמשך.

איתן כבל: אותה רוטינה מביכה, מכאיבה של אנשים שממש בזעקה מבטאים מתוך הלב שלהם את תחושת הכאב על כך שפעם אחר פעם – אנשים עובדים שם לא שנה, לא שנתיים ולא חמש שנים, ונכון, אדוני המנכ"ל, עופר ידידי, הם יודעים כשהם נכנסים, למה הם נכנסים אבל אחרי חמש שנים חלקם במשך עשור – שום הסבר לא יכול להיות כשהם חלק מהמשפחה.

איתן כבל: בכל השנים האלה גם אף אחד לא באמת מנסה לעשות איזשהו מעשה שייתן איזשהו פתרון לזה.

איתן כבל: חולפת התקופה של הפתיחה של הפיטורים או הפיטורים והחזרה של חלק מהם או שחלק הולכים הביתה, ואנשים נעלמים להם אל תוך השקיעה, כל אחד בסופו של יום צריך להביא את הפרנסה הביתה ולכלכל את משפחתו, וזה משתכח עד הפעם הבאה.

איתן כבל: לכן אני ארצה לקבל עד כמה שאתה יכול, ואתה יודע שבוועדה כאן אנחנו מנסים שהדברים יונחו בצורה הכי בוטה על השולחן, תגידו לנו כדי שנראה האם הרפורמה יכולה לעשות מעשה ומי צריך להיות זה שיעשה את השינוי.

איתן כבל: לפני כן, ברשותך, אני ארצה לתת לחברי חבר הכנסת עמיר פרץ את רשות הדיבור.

איתן כבל: כולם ידברו אבל אני מבקש לדבר קצר כי אני ארצה לשמוע גם חלק מהאורחים המכובדים שהטריחו את עצמם עד הלום.

עמיר פרץ: אדוני היושב ראש, חברנו המנכ"ל, מנהל כוח אדם, נציגי הוועד שנמצאים כאן וכמובן חברים שלצערנו הם בתוך אותה קבוצה מפוטרת.

עמיר פרץ: אני גם רוצה להודות לחברנו סאלח סעד שהעלה את הזעקה מהמגזר הדרוזי כולו כי אנחנו באמת חווים פעם אחר פעם את מה שנקרא חוזה עשר שנים שירד לחוזה חמש שנים ואנחנו בהחלט מבינים את המאבק שמתקיים כאן בין העובדה שמצד אחד החברה הייתה מאוד רוצה לקדם עובדים צעירים כאלה שמשתלבים יפה מאוד ומצד שני יש הסכמים והחברה מתקשה להשלים את הרפורמה שלה.

עמיר פרץ: לכן יש עדיין חוסר בתקנים וכל הצפי של התקנים שהיו אמורים להתפנות בשנים האחרונות והיו גם יוצרים איזושהי יכולת קליטה, נמצא במצב שהרפורמה טרם נחתמה לצערנו.

עמיר פרץ: עושים אותה, עושים אותה מה שנקרא בדרך שמתבצעת הלכה למעשה, אבל זה לא איזה מהלך כולל שבאמת היה פותר חלק גדול מהבעיות אתן אנחנו מתמודדים.

עמיר פרץ: אני רוצה לציין אדוני היושב ראש שבאמת לא אחת החברה והוועדים עשו מהלכים יוצאים מן הכלל.

עמיר פרץ: אני יכול לציין שבתקופת צוק איתן היה מהלך של ציון לוגאסי עם חברי הוועד מהדרום יחד עם עמית ועם ההנהלה כולה להשאיר שם קבוצה מאוד גדולה.

עמיר פרץ: למרות שהסתיים החוזה, עשו מהלך של הארכה לשנתיים נוספות אבל לשנים האלה יש תכונה – הן בסוף מגיעות.

עמיר פרץ: מישהו אומר, בסדר, עוד שלוש שנים, אבל הפלא ופלא, זה מגיע.

עמיר פרץ: כשזה מגיע אנחנו נחשפים לדרמות האנושיות המאוד לא פשוטות שאנשים נקלעים אליהן.

עמיר פרץ: כמו שציין כאן היושב ראש איתן כבל, נכון, כל מי שמגיע לחברה, מבהירים לו פעם אחר פעם שמדובר בחוזה זמני של חמש שנים – זה בתקופות האחרונות כאשר בעבר זה היו חוזים של עשר שנים – והוא יודע לאן הוא נכנס.

עמיר פרץ: אני גם מכיר את הדילמה של ההסתדרות וקיימתי שיחה גם עם יושב ראש ההסתדרות ואמרתי לי שאני מאוד מבקש לתת לזה תשומת לב מיוחדת בשדולה שלנו למען האדם העובד, והוא אמר לי שמבחינתו הוא לא מעוניין להאריך כי הוא לא מעוניין לקבע את התפיסה של הזמניות.

עמיר פרץ: אני אומר לכם כמי שכיהן מספר שנים כיושב ראש ההסתדרות שאני חושב שבמקרה הזה צריך למצוא את נוסחת הביניים כי המצב שבו מצד אחד החברה אומרת שהיא לא יכולה לקלוט אותם כעובדים קבועים כי עדיין לא התבצעה אצלה הפרישה הנדרשת כדי לייצר את התקנים החדשים שנדרשים כדי לעשות את אתו מהלך, מצד שני ההסתדרות עומדת על רגליה האחוריות בזה שהיא לא מוכנה להאריך זמניות כדי לא להפוך את זה לתופעה מקובעת בתוך המשק הישראלי, הכול מובן אבל זה לא מסייע כהוא זה לאותו עובד שקשר את גורלו עם חברת חשמל, מרגיש שהוא עובד יעיל, מרגיש שהוא עושה הרבה ודרך אגב, אני שומע גם מההנהלה וגם מהוועדים שמדובר בעובדים מאוד יעילים ומאוד רציניים שהיו שמחים להאריך את תקופת עבודתם.

עמיר פרץ: אני מניח שהיושב ראש יאפשר גם לכמה עובדים שנמצאים כאן להציג את המקרה שלהם כי אנחנו נלמד מתוך המקרים האלה שכל אחד הוא עולם ומלואו.

עמיר פרץ: מדובר כרגע בקבוצה של 140 אנשים.

עמיר פרץ: אני חושב שבמצב הקיים היום היינו צריכים לעשות מאמץ מצד כולנו.

עמיר פרץ: אנחנו לא במצב מול חברת חשמל בו באנו להתריס.

עמיר פרץ: העובדה שאתם מקום עבודה מבוקש, למרות שמדובר בעובדים שעובדים בתקופה בה הם לא עובדים קבועים והשכר והתנאים שלהם מופחתים אל מול העובדים הקבועים, עדיין העובדים האלה רואים במקום הזה כבית, כמשפחה, כמקום שהם היו רוצים לקשור את גורלם בו.

עמיר פרץ: אתם צריכים לראות בזה גאווה גדולה ולא משהו שאתם צריכים להתנצל עליו.

עמיר פרץ: שלא יחשבו שמדובר כאן באיזה עובדים שכאילו תפסו איזו פינה לנוח בה.

עמיר פרץ: לא.

עמיר פרץ: אני מכיר את העובדים האלה והם עובדים מאוד קשה.

עמיר פרץ: לכן אני חושב שבמקרה הזה אנחנו נצטרך להיות יצירתיים ולנסות לייצר מהלך שאולי מחזיר את אותה קבוצה למקום העבודה שלה.

איתן כבל: ברשות

איתן כבל: כם, אני ארצה לתת אולי לדמות שהיא הכי בולטת במאבק, רינת איזן שאול.

איתן כבל: אני לא חושב שיש חבר כנסת שלא מכיר אותה.

איתן כבל: קודם כל, כל הכבוד לך.

<רינת איזן שאול: אני נלחמת על הפרנסה של בן זוגי.

איתן כבל: אני חושב שאת מבטאת לאורך כל הדרך את הזעקה של העובדים.

איתן כבל: אני אתן לך כמה דקות כדי שתציגי את הדברים שלך.

<רינת איזן שאול: בן זוגי רונן שאול עבד בחברת חשמל משנת 2009 עד סוף 2015 ופוטר למרות שבמשך שנה וחצי שלחנו מכתבים לעמית אוברקוביץ, לעופר בלוך, מיילים אישיים ולא קיבלתי שום פנייה, ליושב ראש הדירקטוריון, לאורן הלמן, לכל חברי הכנסת.

<רינת איזן שאול: קודם כל, אני מאוד שמחה שמתקיים כאן דיון.

<רינת איזן שאול: זה משהו שמעורר איזושהי תקווה שאולי יהיה שינוי כי העובדים האלה באמת באמת טובים.

<רינת איזן שאול: המנהל של בעלי בקשר אתו יום יומי והוא אומר לו כמה הוא חסר לו, כמה הוא היה לויאלי למקום העבודה וכמה הוא תרם.

<רינת איזן שאול: גם היום, אם צריכים אותו, הוא עונה לטלפון ועוזר ומסייע.

<רינת איזן שאול: מה שזה עשה לנו ברמה האישית, היום רונן חותם אבטלה ובעוד שבעה חודשים האבטלה תסתיים.

<רינת איזן שאול: כפי שאנחנו יודעים אין מקומות תעסוקה.

<רינת איזן שאול: כשהיו אצלנו בבית אמרו לי: אז תמצאו מקום עבודה אחר, תתקדמו הלאה.

<רינת איזן שאול: אני הרגשתי שחברת חשמל הייתה כמשפחה לרונן.

<רינת איזן שאול: אני לא באה להאשים אף אחד.

<רינת איזן שאול: זה כמו שתגיד לילד אחרי חמש שנים שאתה לא רוצה להיות אבא שלו יותר.

<רינת איזן שאול: זאת ההרגשה.

<רינת איזן שאול: נזרקנו.

<רינת איזן שאול: זאת הרגשה נוראית.

<רינת איזן שאול: אני חולת CP, שיתוק מוחין מלידה, אמנם לא רואים את זה עלי אבל אני עם פלטינות.

<רינת איזן שאול: בעלי הוא המפרנס העיקרי.

<רינת איזן שאול: אני לא יודעת מה יהיה בעוד שבעה חודשים.

<רינת איזן שאול: אין לי מושג.

<רינת איזן שאול: אבל אם תראו אותי אם אוהל, תדעו שזאת אני.

איתן כבל: תודה לך.

איתן כבל: אני מוכרח לומר שהיו אלי פניות רבות אבל אני מציין את הדבקות שלך ואת האופן שבו את כל הזמן מבטאת את הדברים.

<רינת איזן שאול: אני מצטערת שהצקתי יותר מדי.

איתן כבל: לא.

איתן כבל: לא.

איתן כבל: לא הצקת.

איתן כבל: נגעו ללבי ואת חלק מהעניין הזה שהדיון הזה מתקיים.

איתן כבל: יישר כוח.

איתן כבל: חבר הכנסת חמד עמאר, בבקשה.

חמד עמאר: אדוני היושב ראש, חבריי חברי הכנסת.

חמד עמאר: קודם כל, אני רוצה להודות לך על קיום הדיון הזה.

חמד עמאר: את הדיון הזה אני ביקשתי שלוש פעמים מהנשיאות ושלוש פעמים לא אישרו ולא ביקשתי את הדיון לבד אלא ביקשתי אותו עם כמה חברי כנסת ואני לא יודע למה לא אישרו לנו את הדיון בנשיאות.

חמד עמאר: לא אישרו גם לא הצעה דחופה וגם לא דיון מהיר אבל טוב שאתה מקיים את הדיון הזה.

חמד עמאר: זאת הוועדה המתאימה לקיים את הדיון.

חמד עמאר: אני רוצה לדבר על נושא של חוק.

חמד עמאר: ב-2010 חוקקתי חוק ייצוג הולם לבני העדה הדרוזית והצ'רקסית בחברות ממשלתיות.

חמד עמאר: החוק מדבר באופן ברור על כך שהנציגים הדרוזים יהיו בחברות לפי גודלנו באוכלוסייה.

חמד עמאר: אני יודע שחברת חשמל לא עומדת בחוק.

חמד עמאר: היא לא עומדת בחוק והיא לא הגיעה לכמות של הדרוזים, שני אחוזים בתוך החברה.

חמד עמאר: אתם לא הגעתם לזה.

חמד עמאר: יש לי את הנתונים אותם קיבלתי רק לפני חודש ממנכ"ל רשות החברות הממשלתיות.

חמד עמאר: אתם עדיין לא עומדים בחוק.

חמד עמאר: מפתיע אותי שחברה שלא עומדת בחוק מפטרת עובדים שיש לה בתוך החברה שהם עובדים מוכשרים.

חמד עמאר: עובד שלא מוכשר ולא מתאים, תשלחו אותו הביתה.

חמד עמאר: אבל ברגע שיש לי חוק במדינת ישראל והכנסת השקיעה בחיקוקו, לקח לי שנתיים לחוקק אותו, חוקקנו אותו ובואו אתם תיישמו אותו.

חמד עמאר: אני אומר לך שהעובדים האלה הם עובדים טובים ומיומנים.

חמד עמאר: רובם הולכים כי החוזה נגמר ולא בגלל שהם לא טובים.

חמד עמאר: אתם יכולים להמשיך להחזיק אותם בהסתמך על החוק שחוקקנו ולהגיד שאתם צריכים להגיע לשני אחוזים בחברת החשמל עובדים דרוזים כי יש חוק ולכן יש משהו שיכסה אתכם.

חמד עמאר: אני הייתי, לכן, משאיר את העובדים.

חמד עמאר: היום במדינת ישראל אין פנסיה תקציבית שאתם תבואו ותאמרו שאתם לא רוצים להחזיק אותם בגלל שיש פנסיה תקציבית.

חמד עמאר: הרי כולם מפרישים והם מפרישים את הפנסיה שלהם.

חמד עמאר: לכן לחברת חשמל אין נזק באחזקת עובד בחוזה או עובד דרך החברה.

חמד עמאר: חוץ מההטבות ואני לא יודע איזה הטבות מקבלים בחברת חשמל עובדים קבועים – פטור מתשלום עבור החשמל – כמעט שאין הבדל בין עובד על חוזה לבין עובד קבוע.

חמד עמאר: הוא מפריש את הכסף שלו והוא מקבל את הפנסיה לפי הכסף שהוא הפריש.

חמד עמאר: אני רוצה לתת דוגמה אחת.

חמד עמאר: אני ישבתי שלוש ישיבות עם היושב ראש שלכם וגם עם המנכ"ל הקודם.

חמד עמאר: בחור שחלה בסרטן תוך כדי עבודתו בחברת החשמל, עבד שלוש שנים וחלה בסרטן, חצי שנה היה בטיפולים מחוץ לחברת החשמל, כימותרפיה וניתוחים, אחרי יותר מחצי שנה הוא חזר לחברת החשמל, עובד שנה וחצי בחברת חשמל, מסתיים החוזה ושולחים אותו הביתה.

חמד עמאר: כמה עובדים יש לכם בחברת החשמל שחלו בסרטן, מקבלים את הטיפולים שהם צריכים, חוזרים לעבוד בחברת החשמל ואז מפטרים אותם?

חמד עמאר: דיברתי אתכם יותר מפעם.

חמד עמאר: נכון שאני נכנס לדבר פרטי, אבל תראה את הרגישות שבדבר.

חמד עמאר: זה לא עובד רגיל שעבד בחברת החשמל, הסתיים החוזה ושלחו אותו הביתה אלא זה עובד שתוך כדי עבודתו חלה בסרטן.

חמד עמאר: אחרי שלוש שנים עבודה בחברת החשמל הוא חלה, מקבל את כל הטיפולים שהוא צריך לקבל, עובר את הניתוחים, חוזר לחברת חשמל, עובד עוד שנה-שנה וחצי ושולחים אותו הביתה.

חמד עמאר: זאת הרגישות שלכם לעובדים שלכם.

חמד עמאר: לכן אני מבקש שקודם כל תיישמו את החוק.

חמד עמאר: שנית, תתחשבו במקרים חריגים של אנשים שבאמת צריכים להישאר בחברת החשמל כמו הדוגמה שנתתי.

איתן כבל: תודה.

איתן כבל: אייל נחמן, עובד מאופקים, בבקשה תציג את עצמך ואת הסיפור שלך.

<אייל נחמן: שלום לכולם.

<אייל נחמן: בוקר טוב.

<אייל נחמן: אני גר באופקים ואני עובד בחברה מזה 15 שנים.

<אייל נחמן: זה סבב שני.

<אייל נחמן: עבדתי בהתחלה תשע שנים ופוטרתי.

<אייל נחמן: בפעם השנייה חזרתי לחברה ועבדתי שש וחצי שנים.

<אייל נחמן: בשנת 2011 נכנס לי איזשהו חומר לעין ונפגעתי בעין.

<אייל נחמן: עברתי השתלת קרנית.

<אייל נחמן: המצב של העין שלי לא כל כך טוב ואני כמעט ולא רואה בעין שמאל.

<אייל נחמן: החוזה שלי הסתיים.

<אייל נחמן: ניסינו כל כך הרבה פעמים לפנות למי שצריך כדי שיבינו שהמצב של העין שלי לא יאפשר לי להיכנס לשום מקום עבודה מסודר, ואני מפרנס בבית וזה כשהמצב באופקים לא מצב כל כך טוב כדי שאני אוכל למצוא איזשהו משהו כדי לפרנס את המשפחה שלי בכבוד.

איתן כבל: כמה ילדים יש לך?

<אייל נחמן: שני ילדים.

איתן כבל: מה אתה עושה בימים אלה?

<אייל נחמן: חותם אבטלה.

איתן כבל: עד מתי אתה יכול לחתום אבטלה?

<אייל נחמן: רק התחלתי.

<אייל נחמן: פוטרתי לפני שבועיים.

עמיר פרץ: הוא בקבוצה של ה-140.

איתן כבל: חבר הכנסת זוהיר בהלול.

זוהיר בהלול: משהו אישי.

זוהיר בהלול: מאוד שמחתי לפגוש את עמית, לא ידעתי שאני עומד לפגוש אותך.

זוהיר בהלול: את אביך זיכרונו לברכה הכרתי באופן אישי והיו לנו יחסים של כבוד הדדי.

זוהיר בהלול: אני מאוד מרוגש לשמוע את הסיפורים הנוגעים ללב, גם של ידידי חבר הכנסת חמד עמאר שסיפר את הסיפור על חולה הסרטן ואני שומע גם את סיפורו של אייל.

זוהיר בהלול: מאוד עצוב לי.

זוהיר בהלול: אני גם שומע אותך רינת ואני יכול לנצל את ההזדמנות ולומר לך שאם את מייצגת נאמנה את רוח החיבור בין עובדים נטושים לבין חברה נחשקת ואהובה, אני חושב שמדובר במשהו מאוד ערכי וחשוב.

זוהיר בהלול: אדוני המנכ"ל, כתבתי לכם ודיברתי אתכם על נושא של אמין מריח שהיה עובד מצטיין על פי מכתבו של עמית אוברקוביץ והוא משקף את אותן דוגמאות מדהימות של אנשים שבמשך חמש שנים כרתו ברית עם חברת החשמל.

זוהיר בהלול: אגב, זה מלמד שחברת החשמל היא מקום עבודה טוב כי אחרת אנשים לא היו מבקשים לקבל קביעות במקום העבודה.

זוהיר בהלול: אני לא אומר זאת סתם מכיוון שהתדמית הציבורית של חברת החשמל היא לא תמיד משתלבת באותה עין יפה עם העבודה הערכית שאתם עושים בלילות ובימים הקרים כאשר אנחנו מכורבלים בביתנו בשמיכות ואתם מוציאים את העובדים שלכם אל השטח והם מטפסים על עמודי חשמל מתנדנדים ולפעמים אפילו מעמידים את חייהם בסכנה.

זוהיר בהלול: מהבחינה הזאת אני היוצא מן הכלל ואני חושב שאני רק יכול להעריך.

זוהיר בהלול: אני לא רוצה להאריך אדוני היושב ראש.

זוהיר בהלול: עמיר פרץ שיקף פחות או יותר את הסוגיה של חמש שנים ומה קורה עם מכסת הקביעות, הפרישות וכולי.

זוהיר בהלול: אני מבקש מחברת החשמל לראות איך אפשר לא לנטוש את העובדים האלה באופן גורף אחרי חמש שנים.

זוהיר בהלול: אולי אפשר למצוא פורמולה מסוימת שתחריג את העניין הזה של האותיות היבשות שמנותקות מהרגש או מהחיבור הכול כך רצוי בין אנשים שהצטיינו בעבודתם, ואני אינני מדבר על אנשים לא מצטיינים כי אני חושב שהקריטריון הזה הוא קריטריון מאוד חשוב.

זוהיר בהלול: מאוד חורה לי, בנימה מצערת אני מסיים את דברי, ואני לא רוצה להשתמש במשל הסקטוריאלי עליו דיבר ידידי חמד עמאר אבל כשאני מדבר על שניים-שלושה אחוזים ערבים, של בני מיעוטים שכוללים כמובן גם את אחיי, אני לא אוהב את החלוקה ואני אומר את זה כשלבי לא נח עלי.

זוהיר בהלול: כאשר שניים-שלושה אחוזים מתוך 13 אלף עובדים הם בני מיעוטים, זה אומר דרשני.

איתן כבל: אני מודה לך חברי זוהיר בהלול.

איתן כבל: רשות הדיבור לגוז'ף אבו האני שכתב מכתב לחברי הכנסת.

איתן כבל: תציג את הסיפור של שני בניך.

איתן כבל: אחריו ידבר חאג' יחיא, אחריו סלאח סעיד ואחריו יוסף מוראד וחברי הכנסת.

איתן כבל: חברים, בקצרה.

איתן כבל: כל אחד מכם מרגיש את הצורך לבטא את עצמו ואני אתכם לחלוטין בתחושות האלה.

<ג'וזף אבו האני: תודה רבה לך אישית.

איתן כבל: מאיפה אתה?

<ג'וזף אבו האני: מנצרת.

<ג'וזף אבו האני: יש לי שני בנים בחברת החשמל שפוטרו לפני כחודש.

<ג'וזף אבו האני: הם עבדו שש שנים.

<ג'וזף אבו האני: חברת חשמל החליטה לפני שש שנים לבוא לנצרת לגייס כארבעים אנשים.

<ג'וזף אבו האני: קיבלו אותם לעבודה.

<ג'וזף אבו האני: הנקודה החשובה היא שאמרו שהטובים יעבדו חמש-שש שנים כי במשך השנים מי שלא טוב, פיטרו אותו אחרי השנה הראשונה, אחרי שנתיים ואחרי שלוש שנים.

<ג'וזף אבו האני: זאת אומרת, אלה שהחזיקו מעמד, הם באמת טובים.

דב חנין: במה בדיוק עבדו הבנים שלך?

<ג'וזף אבו האני: אגף ביצוע, אחד בשירותים טכניים והשני במכשור וטורבינות.

דב חנין: באותם מקומות בהם הם עבדו, הם עבדו יחד עם עובדים קבועים?

<ג'וזף אבו האני: כן.

<ג'וזף אבו האני: כך זה בחברת החשמל, תמיד קבועים וזמניים.

דב חנין: הם בעצם עבדו באותו סוג עבודה יחד עם עובדים קבועים.

<ג'וזף אבו האני: כן.

<ג'וזף אבו האני: כל המחלקות עובדות כך.

<קריאה: תמיד זה כך.

איתן כבל: אנחנו יודעים שתמיד זה כך ודב חנין גם שואל והוא צודק.

איתן כבל: הוא אומר את זה כדי שהפרוטוקול ידע.

<ג'וזף אבו האני: מר כבל, אתה הזכרת קודם שאתה רוצה להקריא את המכתב שלי ואני אסת

<ג'וזף אבו האני: פק בזה כי המכתב מבטא את הרגשות שלי.

<ג'וזף אבו האני: אמרת קודם את המילה דפוקים.

<ג'וזף אבו האני: לא אהבתי את זה כי אני שומע שיהודים מפוטרים, משרתים את המדינה וזאת המדינה שלהם, דרוזים מפוטרים, גם הם משרתים בצבא ומשלמים בדם שלהם, אז אנחנו הדפוקים ואין לי מה להוסיף.

<ג'וזף אבו האני: אם זה כך, תפטרו אותי.

איתן כבל: לא זאת הייתה הכוונה.

איתן כבל: אני מתנצל.

איתן כבל: אפילו לא חשבתי את המחשבה שלך.

<ג'וזף אבו האני: לא.

<ג'וזף אבו האני: דווקא אני לקחתי את זה בצחוק.

איתן כבל: זה יוצא בתחושה כנה.

איתן כבל: זה בא מהמקום הכי כן ולא ממקום של הפרדה או הבחנה.

איתן כבל: נהפוך הוא.

איתן כבל: לכן גם אתה כאן.

איתן כבל: חבר הכנסת חאג' יחיא.

עבד אל חכים חאג' יחיא: בוקר טוב.

עבד אל חכים חאג' יחיא: כבוד היושב ראש, אין ברירה אלא לדבר על החלק המגזרי כי הייתי רוצה להגיע למצב שגם ערבים ישתלבו בכל המקומות ולא יהיה צורך להתחיל לדבר על אחוזים וכמה.

עבד אל חכים חאג' יחיא: אבל היות והמצב הוא לא כך, אין לנו ברירה אלא לדבר על החלק היחסי.

עבד אל חכים חאג' יחיא: הערבים הם 2.7 אחוזים מהעובדים בחברת החשמל וזה לפי נתונים.

עבד אל חכים חאג' יחיא: הייתה לנו ישיבה ואנחנו החברים מהרשימה המשותפת ישבנו עם הבכירים של חברת החשמל וזה המצב.

עבד אל חכים חאג' יחיא: אנחנו לא מדברים על פיטורי עובדים כי רוצים לעשות התייעלות, רוצים לפטר עובדים כי יש עובדים מיותרים או יש תכנית הבראה.

עבד אל חכים חאג' יחיא: מהתחלה ההחלטה לפטר את העובדים הארעיים האלה הייתה כי הם לא רוצים שהם יקבלו קביעות.

עבד אל חכים חאג' יחיא: זאת החלטה וזאת התכנית.

עבד אל חכים חאג' יחיא: זה לא שמישהו מיותר או מישהו לא בסדר או מישהו לא מתאים ולכן מפטרים אותו.

עבד אל חכים חאג' יחיא: מפטרים כדי לא לתת קביעות.

עבד אל חכים חאג' יחיא: העניין של ללכת עוד שנה החוצה ואחר כך לחזור, ומספר העובדים הנקלטים בכל שנה הוא מספר קטן - אותו יש לי מהנתונים שקיבלתי מכם – של עשרות ואפילו פחות בשנה שנקלטים כקבועים.

עבד אל חכים חאג' יחיא: ההתאווררות הזאת של השנה, היא שנה של ייסורים כי הוא לא יודע אם למצוא עבודה במקום אחר וגם הוא לא יודע אם הוא ייקלט פעם נוספת אחרי השנה הזאת.

עבד אל חכים חאג' יחיא: היות וגם חברי חמד עמאר דיבר על כך, השינויים בחוק הפנסיה כאשר מפרישים לכל עובד באופן קבוע וזה לא מה שהיה קודם.

עבד אל חכים חאג' יחיא: אני חושב שהגיע הזמן שהעובדים שמתאימים ייכנסו פנימה.

עבד אל חכים חאג' יחיא: שמעתי שיש הסכם עם ההסתדרות על כך ואני חושב שהסכם כזה מיותר ואין בו את התועלת הנדרשת.

עבד אל חכים חאג' יחיא: אני אומר לפתוח יותר כאפליה מתקנת, אם אפשר לקרוא לזה כך, ולקלוט יותר ויותר עובדים גם ארעיים, אם תישארו בגישה הזאת, וגם קבועים ובמיוחד קבועים מהאוכלוסייה הערבית.

איתן כבל: תודה.

איתן כבל: סאלח סעד, בבקשה.

סאלח סעד: תודה על קיום הישיבה שהיא ישיבה כל כך חשובה בעיני ובעיני העובדים עצמם שגם נמצאים כאן ולדעתי גם בעיני חברת החשמל כי חשוב מאוד שדיונים כאלה יהיו בוועדת הכלכלה.

סאלח סעד: תודה מיוחדת לחברי הכנסת שהגיעו לכאן, גם מהמחנה הציוני וגם ממפלגות אחרות.

<קריאה: גם אלה שלא הגיעו.

סאלח סעד: בולטים בהיעדרם חבריי חברי הליכוד וכולנו.

סאלח סעד: אני מצטער על כך שהם לא נמצאים כאן אבל בכל אופן העניין שלנו הוא המפוטרים מחברת החשמל ואני אומר לך שלבי לבי אתם.

סאלח סעד: אני כנציג עובדים לשעבר , שלושים שנים מחיי עסקתי כנציג עובדים ואני מכיר את אביך המנוח, עבדנו ביחד גם בהנהגת ההסתדרות ואני יודע איך הוא היה מייצג את העובדים נאמנה לאורך כל השנים.

סאלח סעד: זיכרונו לברכה.

סאלח סעד: ענייננו כאן הוא עניין מפוטרי חברת החשמל, 140 במספר.

סאלח סעד: לשם כך כונסה הוועדה ואני אומר לצערי, ידידי זוהיר, ש-65 מהמפוטרים הם בני העדה הדרוזית.

סאלח סעד: זה מספר שצרם לי מאוד מאוד גם בפן האישי.

סאלח סעד: אני הנציג הדרוזי במפלגה כל כך גדולה ולא יכולתי לעבור על סדר היום שמספר כה גדול מבני עדתי ואני מתגאה בה, כולם יוצאי צבא, רובם ממשפחות שכולות, חמש שנים עובדים בחברת החשמל, חברה ממשלתית של ממשלת ישראל ואני אומר לכם שזו החברה הכי חשובה במשק הישראלי והיא מפטרת עובדים אחרי שעבדו חמש שנים בה.

סאלח סעד: לא שמעתי תלונה אחת מכל חבריי מחברת החשמל עת דיברתי אתם על התנהלותם של העובדים האלה.

סאלח סעד: בסך הכול אשמתם הם שהם עובדים ארעיים על פי הסכם שאחרי חמש שנים מפטרים אותם.

סאלח סעד: הפרויקט שהם עבדו בו עוד לא נגמר.

סאלח סעד: הפרויקט שהם עבדו בו חמש שנים עוד לא נגמר.

סאלח סעד: אני הייתי מציע שמנכ"ל חברת החשמל אולי נחריג אותם בהסכם קיבוצי.

סאלח סעד: הבנתי גם שהולכים לקלוט שבעים עובדים חדשים לאותו פרויקט ולא למשהו אחר.

סאלח סעד: העובדים האלה עובדים בפרויקט חמש שנים, עובדים נאמנים, מסורים, עשו עבודה נהדרת ושולחים אותם הביתה.

סאלח סעד: העובדים החדשים שעומדים לקלוט אותם, הרי צריכים להעביר אותם קורסים והשתלמויות והם מאוד לא מיומנים.

סאלח סעד: הרי העובדים האלה המפוטרים הם עובדים מיומנים והם אחרי קורסים ואחרי השתלמויות, עשו רבות למען חברת החשמל והייתי מציע שנעשה הסכם קיבוצי מיוחד, אדוני היושב ראש, ונחריג את העובדים האלו, נקלוט אותם למשך הפרויקט הזה והטובים יכולים גם להישאר כעובדים קבועים בחברת החשמל.

איתן כבל: תודה.

איתן כבל: חבר הכנסת אוסאמה סעדי ואחריו ידבר יוסף מוראד.

אוסאמה סעדי: אדוני היושב ראש, חבריי חברי הכנסת, אורחים נכבדים, אהלן וסהלן.

אוסאמה סעדי: ב-18 לינואר הייתה לנו פגישה בסיעה המשותפת עם יושב ראש הדירקטוריון, עמית, ושמענו נתונים.

אוסאמה סעדי: אנחנו העלינו שתי סוגיות בוערות במגזר, בסקטור הערבי, כאשר הבעיה הראשונה היא חיבור הבתים לחשמל, אבל זה לא הנושא שלנו היום, והנושא השני היה אחוז הערבים בחברת החשמל.

אוסאמה סעדי: כפי שאמר חברי עבד אל חכים חאג' יחיא, מהמספרים ששמענו האחוז היום עומד על 2.8 אחוזים שזה אחוז נמוך מאוד לעומת כל המשרדים הממשלתיים והחברות הממשלתיות.

אוסאמה סעדי: שמענו גם נתונים שאומרים שכיום יש 3,000 עובדים זמניים בחברת החשמל.

אוסאמה סעדי: כל שנה מקבלים 600 עובדים.

אוסאמה סעדי: כל שנה נותנים קביעות למאתיים עובדים מתוך ה-3,000.

אוסאמה סעדי: השנה קלטו 16 ערבים ואני לא מבחין ביניהם אבל 16 בלבד נקלטו.

אוסאמה סעדי: כמובן שפוטרו 150.

אוסאמה סעדי: אין נושא אדוני היושב ראש שאנחנו חברי הכנסת, גם אלה שהיו לפנינו, לא טיפלו בנושא הכאוב הזה שמקבלים כל שנה, לקראת סוף השנה, אין ספור טלפונים, מכתבים, מפגשים, פניות, זעקות שבר של אנשים שעומדים לפטר אותם לקראת סיום חמש השנים.

אוסאמה סעדי: ההסכם הקיבוצי לפני כן היה לעשר שנים ועכשיו הורידו לחמש שנים.

<קריאה: ההסכם מיותר עם שינוי הפנסיה.

איתן כבל: הוא רק מתאר את הסיטואציה.

אוסאמה סעדי: אני אומר שפנינו ונפגשנו ואני מבקש מחברת החשמל – ואנחנו יכולים לעזור בקטע הזה גם דרך חקיקה וחבל שחברי עמיר פרץ לא כאן.

אוסאמה סעדי: ההסתדרות צריכה לתת את ידה לעניין הזה.

אוסאמה סעדי: לא יכול להיות שהיא תיתן יד להסכם כזה.

אוסאמה סעדי: אני זוכר, אדוני היושב ראש, שבמשרד החינוך פעם היו קולטים מורים וכל שנה היו מפטרים אותם.

<קריאה: עדיין.

אוסאמה סעדי: אז בית הדין הארצי לעבודה אמר שאין אפשרות זאת.

אוסאמה סעדי: מי שמלמד שנה, שנתיים, שלוש, ארבע, חמש ועובד, הוא עובד קבוע וכך צריך לעשות בחברת החשמל.

איתן כבל: חלק מדבר הזה הוא כדי לעקוף סיטואציות מן הסוג הזה.

אוסאמה סעדי: בית הדין לעבודה אמר שאי אפשר לתת יד לעקוף עניין כזה.

איתן כבל: אני לגמרי עם העובדים בעניין הזה אבל יחד עם זאת צריך גם לתת את הפלטפורמה שחברת החשמל תוכל לעשות זאת.

אוסאמה סעדי: לכן אנחנו כאן.

איתן כבל: נכון.

איתן כבל: אני זוכר שכאשר כור הייתה במשבר בתחילת שנות ה-80, שמעתי בחדשות שעומדים בסולל בונה לפטר 10,000-15,000 עובדים.

איתן כבל: היו בחירות, השאירו אותם ובסוף אחרי הבחירות פיטרו את כולם.

אוסאמה סעדי: אנחנו לא רוצים לפגוע בחברת החשמל אלא רוצים גם לעזור לה.

איתן כבל: ברור.

איתן כבל: יש כאן סיטואציה אוצרית מן המדרגה העליונה.

<יוסף מוראד: בוקר טוב לכולם.

<יוסף מוראד: אני מחורפיש.

<יוסף מוראד: עבדתי שש שנים בחברת החשמל כעובד ארעי.

<יוסף מוראד: בתחילת העבודה שלנו הובהר לנו שאנחנו על חוזה ארעי לחמש שנים.

<יוסף מוראד: אם אני אסתכל על זה מצד אחר, אם נצא עכשיו לרחוב הישראלי ונציע לכל צעיר שאין לו עבודה לעבוד בחברת החשמל בחוזה, הוא לא יסרב לזה.

<יוסף מוראד: אחרי שהתחלנו את העבודה הוכשרנו מטעם החברה ועברנו כל מיני קורסים והדרכות מקצועיות, ואכן זה ייאמר לזכות החברה.

<יוסף מוראד: חברת החשמל לא חוסכת שום מאמץ בקטע הזה.

<יוסף מוראד: התחלנו לעבוד ואחרי שנתיים הוצגה הרפורמה שהייתה אמורה להיות בחברת החשמל.

<יוסף מוראד: אמנם אנחנו זמניים אבל ראינו אור בקצה המנהרה.

<יוסף מוראד: הרפורמה לא יצאה לדרך ולא התפנו הרבה תקנים ולכן אחרי חמש שנים, אנחנו מצאנו את עצמנו בחוץ.

<יוסף מוראד: לגבי ההכשרות שקיבלנו מחברת החשמל.

<יוסף מוראד: היו הרבה השקעות ואני כעובד ארעי שעבדתי שם מבין מה המשמעות ללכת לקורס ולשלם לי עבור הקורס עצמו וגם לשלם לי את ההסעות, דבר שמתבטא בעשרות אלפי שקלים.

<יוסף מוראד: אחרי שפוטרנו נודע לנו שקולטים במקומנו עובדים אחרים.

<יוסף מוראד: אני חושב שאין הגיון שעומד מאחורי הצעד הזה כיוון שאנחנו עבדנו בחברה ואנחנו כבר מכונות משומנות.

<יוסף מוראד: אנחנו מכירים את העבודה, מכירים את אופן העבודה ומבצעים אותה בצורה הכי טובה והכי יפה שיש.

<יוסף מוראד: אני כעובד, ואני מודה בזה, שש שנים שעבדתי בחברה, בשנתיים הראשונות רק למדתי בחברה ואחרי שנתיים התחלתי לעבוד כעובד, לקחת עבודה ממנהל העבודה ולצאת לשטח ולעבוד כעצמאי.

<יוסף מוראד: לפני כן לא הייתי עושה את זה.

<יוסף מוראד: שנתיים עד שנתיים וחצי רק למדנו את העבודה.

<קריאה: דבר על הפן האישי.

<יוסף מוראד: ברור שזה פוגע בפן האישי.

<יוסף מוראד: אנחנו בעלי משפחות.

<יוסף מוראד: יש לי שני ילדים ובשבוע הקרוב תהיה לי עוד ילדה.

<יוסף מוראד: לפיטורים שלנו יש הרבה השלכות.

<יוסף מוראד: אנחנו מפרנסים יחידים במשפחות שלנו.

<יוסף מוראד: כפי שאתה יודע, במגזר שלנו האישה שלי לא עובדת אלא היא עקרת בית ומגדלת את הילדים.

<קריאה: אצלנו רוב הנשים הן עקרות בית.

<יוסף מוראד: היא תמשיך להיות כזאת כי זה הרבה יותר חשוב מעבודה.

<יוסף מוראד: האזור בו אנחנו גרים הוא אזור מאוד בעייתי ואין לנו הרבה מקומות עבודה.

<יוסף מוראד: מעבר לכך, אני אדבר, ברשותך, בקטע אישי שהיה לי.

<יוסף מוראד: אני נולדתי כאן ואני אמשיך להיות חייל נאמן של המדינה הזאת.

<יוסף מוראד: אני הייתי בקבע שבע שנים חוץ מהשירות הסדיר שלי ואחר כך הצטרפתי לחברת החשמל.

<יוסף מוראד: הייתי במלחמת לבנון השנייה ובצוק איתן.

<יוסף מוראד: בזמן צוק איתן, כשהייתי בנחל עוז, שני מנהלי עבודה ביקרו את אשתי בבית וכל כך שמחתי לשמוע ממנה על כך בטלפון.

<יוסף מוראד: ירון זיכרונו לברכה שנהרג בתאונה היה אצלי בבית ויצחק בן נון שיבדל לחיים ארוכים גם הוא היה אצלי בבית.

<יוסף מוראד: הם הביאו חבילות לילדים והחזיקו לה אצבעות.

<יוסף מוראד: מה שהיא ביקשה, רק תרימי טלפון.

<יוסף מוראד: זה עודד אותי.

<יוסף מוראד: ברגע שהמדינה צריכה אותי, אני מתגייס בצווי 8 ואני הראשון אחרי שעתיים-שלוש עוזב את האישה והילדים ומתייצב לטובת המדינה ולכן כשאני צריך את המדינה הזאת, אני חייב למצוא אותה.

עיסאווי פריג': שלום לכולם, לכל הבכירים של חברת החשמל, לאורן ידידי ולכל השאר.

עיסאווי פריג': גם אני כערבי מוסלמי, כאשר המדינה, ורבים כמוני, קוראת לנו לתפקידים, אנחנו מתגייסים.

עיסאווי פריג': כל מפוטר כואב לנו באשר הוא ולא משנה אם הוא דרוזי, ערבי או יהודי.

עיסאווי פריג': כל מקרה ששמעתי כאן, ואני מכיר מקרים רבים, קורע את הלב.

עיסאווי פריג': אני לא חדש בסיפור הזה אלא שנים אני עוסק בו.

עיסאווי פריג': אני לא רוצה להיכנס לרמת הסיפורים האישיים והמספרים.

עיסאווי פריג': כואב.

עיסאווי פריג': איתן, אני מאתגר אותך.

עיסאווי פריג': אתה יושב ראש ועדת הכלכלה ואתה מהאופוזיציה.

עיסאווי פריג': יש לך רוב.

עיסאווי פריג': אתה יכול להוביל מהלכים ממש דרסטיים וראיתי בחוקים שאתה מצליח להעביר, שהקואליציה בוועדות כלכלה קודמות לא הצליחה.

עיסאווי פריג': יש רפורמה שמעכבת כל התפתחות וכל הסדרת עניינים בחברת חשמל.

עיסאווי פריג': למה שלא נאתגר את המערכת אנחנו בוועדת הכלכלה?

עיסאווי פריג': כמו שמעבירים להם חוקים – חוק הרכב, חוק הגז וחוק האשראי – נוכל שלא להעביר להם אותם.

עיסאווי פריג': הם באים ומתחננים שנעביר להם את החוקים האלה.

עיסאווי פריג': אני מאתגר אותך ויש לך את הכוח ואנחנו אתך ויש לנו רוב.

עיסאווי פריג': אני אומר שנשים את האצבע היכן שכואב.

עיסאווי פריג': אני יכול לספר סיפורים מכאן ועד להודעה חדשה.

עיסאווי פריג': כואב לי.

עיסאווי פריג': להגיד לך שחברת החשמל עשרות שנים לא הייתה מונופול?

עיסאווי פריג': בשנה-שנתיים האחרונות עת ניהלתי שיחות עם האנשים שם, ראיתי שיש מגמות חיוביות.

עיסאווי פריג': ראיתי את זה אבל יש סינדול מכל מיני סיבות.

עיסאווי פריג': שם המשחק, איתן, בוא נקרא לילד בשמו.

עיסאווי פריג': קח החלטה והחלטה שיהיו לה הרבה השלכות, וזה תלוי בך, אנחנו אתך.

עיסאווי פריג': צא לדרך.

איילת נחמיאס ורבין: אני אהיה קצרה.

איילת נחמיאס ורבין: גילוי נאות.

איילת נחמיאס ורבין: הייתי יועצת של חברת החשמל עד לפני כמה שנים.

<קריאה: עובדת ארעית?

איילת נחמיאס ורבין: הייתי יועצת חיצונית.

איילת נחמיאס ורבין: ליוויתי את החברה באיזשהו תהליך מורכב ואני יכולה להגיד לכם שהרבה פעמים אנשים כועסים על חברת החשמל וזועמים עליה ולפעמים גם בצדק, אבל יש בה כל כך הרבה דברים טובים שאנשים לא יכולים לראות אותם כשהם עומדים בחוץ.

איילת נחמיאס ורבין: לפחות בהיבט הזה אני מרגישה שהייתה לי זכות לראות את העובדים בעיניים.

איילת נחמיאס ורבין: בעיני זאת זכות גדולה בחברות האלה.

איילת נחמיאס ורבין: אני אומר לכם דבר אחד, עופר, עמית, אורן, עינב, כל החברים שנמצאים כאן.

איילת נחמיאס ורבין: הדלת המסתובבת הזאת, גם אתם יודעים שהיא דבר נוראי ואני יודעת שאתם נדחקים הרבה פעמים אל הקיר.

איילת נחמיאס ורבין: אני מסכימה עם כל מילה שאמר עיסאווי.

איילת נחמיאס ורבין: עיסאווי, תרשום את היום הזה ואת השעה כי אני מסכימה עם כל מילה שאמרת.

איילת נחמיאס ורבין: במקרה אתמול שאלתי, לא משנה את מי, מה קורה עם הרפורמה, איך היא מתקדמת ומה קורה אתה – הם פשוט נמצאים בתוך מלחציים ומנסים לדחוק אותם אל הקיר.

איילת נחמיאס ורבין: אני אומרת לכם שהמתווה שהיה, כבר יהיה מתווה אחר ואנחנו נצטרך לבחון אותו היטב.

איילת נחמיאס ורבין: עיסאווי צודק בעניין הזה.

איילת נחמיאס ורבין: אנחנו צריכים לראות מה אנחנו עושים כדי לקדם אבל הדלת המסתובבת הזאת, ואני מכירה את עופר ואת עמית מספיק שנים ויודעת שהם רואים את העובדים האלה בעיניים ומבחינת

איילת נחמיאס ורבין: כם הם לא שקופים, אבל זה דבר שהוא פשוט בלתי נסבל.

איתן כבל: תודה.

איתן כבל: ברשותכם, אני רוצה להקריא כמה שורות מהדברים שכתב לי ג'וזף.

איתן כבל: אני לא אקריא כל מה שהוא כתב לגבי הילדים שלו שהציג אותם ואת מקום עבודתם אבל אני כן רוצה להקריא את הסיפא.

איתן כבל: "כתבתי הרבה כי אתה לא מכיר לא אותי ולא את הבנים שלי.

איתן כבל: מקווה שתבין מאיפה אנחנו באים כאשר מבקשים את כל העזרה שבעולם כדי שבנים שלי ייקלטו מחדש בחברת החשמל.

איתן כבל: לא משנה קביעות או להמשיך להיות ארעיים אבל חשוב שיחזרו לעבודה כי מאוד קשה וכואב להפסיד מקום עבודה כמו חברת חשמל.

איתן כבל: אני מבקש את עזרתך ואני יודע שאולי יהיה כאן נס".

איתן כבל: בסיום הזה של אולי יהיה נס, אני פונה אליך.

איתן כבל: תציג את הדברים כמו שאתה רואה אותם וברשותך אני רוצה אחר כך לשאול כמה שאלות כדי לכוון את הדיון.

עמיר פרץ: איתן, אנחנו נשמח לשמוע גם את עמדת ועד העובדים.

<עופר בלוך: אדוני היושב ראש, חברי הכנסת.

<עופר בלוך: נאמר על ידי חבר הכנסת פריג' שזה קורע לב.

<עופר בלוך: אני מתמודד עם מה שנאמר כאן יום יום ושעה שעה.

<עופר בלוך: זה לא נושא שהוא משני לעיסוק של מנכ"ל חברת החשמל אלא הוא בנתיב המרכזי.

<עופר בלוך: לפי תפיסת עולמי המוחלטת נושא האנשים צריך להיות נושא מרכזי של כל מנכ"ל.

<עופר בלוך: אני חושב שהנושא של העברת עובדים לקביעות, נושא של גיוס לפיטורים הוא הנושא אולי המרכזי ביותר מבחינת הזמן שמוקדש וידידי עמית יכול להעיד על כך.

<עופר בלוך: שעות ארוכות אנחנו עוסקים בכל מקרה ומקרה, גם במקרה של רינת וגם במקרה של יוסף.

<עופר בלוך: אני מכיר אותם.

<עופר בלוך: הם לא מספרים מבחינתי ומבחינת הנהלת החברה, להפך.

<עופר בלוך: כשאנחנו צריכים לקבל החלטה, ותכף אני אומר למה אנחנו צריכים לקבל את ההחלטות הללו, אלה החלטות קשות ואני חייב שחברי הוועדה יבינו את זה.

<עופר בלוך: זה לא משנה אם העובד הוא בן מיעוטים או מהמגזר היהודי, אם הוא אישה או עובד עם מוגבלות כזאת או אחרת.

<עופר בלוך: חברת החשמל מובילה בהעסקה מגוונת.

<עופר בלוך: מובילה בין החברות הממשלתיות, בוודאי בשוק הפרטי ואני בא מהשוק הפרטי.

<עופר בלוך: האמינו לי, אין דברים כאלה.

<עופר בלוך: אני גאה בכך שחברת החשמל שנה אחרי שנה היא מקום העבודה הנחשק ביותר במשק הישראלי.

<עופר בלוך: אני גאה בכך.

<עופר בלוך: אני גאה בשכר של עובדי חברת חשמל שהוא שכר הוגן והגון מול העבודה שהם משקיעים.

<עופר בלוך: אני לא רואה את זה לגנאי אלא להפך.

<עופר בלוך: אני שמונה חודשים בחברה.

<עופר בלוך: חשבתי שחברת החשמל היא חברה מעולה גם לפני שבאתי לחברה והיום אני משוכנע בכך.

<עופר בלוך: אני חושב שבצדק העובדים מסורים לחברה ועובדים, כמו שנאמר, ימים ולילות על מנת לספק חשמל.

<עופר בלוך: כל הדברים הללו ידועים.

<עופר בלוך: אני חוזר לישיבה הראשונה בה הופעתי בפני הוועדה הזאת כמנכ"ל חברת החשמל וזאת הישיבה על הרפורמה.

<עופר בלוך: אני חייב לחזור למצבה של חברת החשמל.

<עופר בלוך: חברת החשמל נמצאת עם חוב פיננסי של 45 מיליארד שקלים.

<עופר בלוך: אם היא לא תהיה מסוגלת למחזר את החוב בשנתיים-שלוש הקרובות, היא תיקלע למצוקה פיננסית קשה ביותר.

עיסאווי פריג': מה מתוכם לרשות?

<עופר בלוך: הרוב זה חוב חיצוני לבעלי אג"ח.

<עופר בלוך: הרוב המוחלט.

<עופר בלוך: יש קצת למדינת ישראל אבל זה בשוליים.

<עופר בלוך: הרוב המוחלט של החוב הזה הוא אגרות חוב שחברת החשמל לקחה גם מאזרחים במדינת ישראל, אנחנו גייסנו אתמול מיליארד וחצי שקלים בהנפקה מאוד מוצלחת, אבל היא הצליחה בגלל שחברת החשמל עושה צעדים על מנת להתייעל ועל מנת להיות מסוגלת לגייס חוב על מנת למחזר אותו.

איתן כבל: המספרים היו כבר שבעים מיליארד.

<עופר בלוך: החוב הכולל של חברת החשמל – מבלבלים בין החוב הכולל לבין החוב הפיננסי – לחברת חשמל, כחברה תפעולית ענקית, יש חוב ספקים וחובות לגורמים כאלה ואחרים, למס הכנסה וכן הלאה, אבל מדובר על חוב פיננסי שרובו הוא אגרות חוב.

<עופר בלוך: חוב מורכב ביותר למאות אלפי בעלי חוב בכל העולם.

<עופר בלוך: יש לנו אגרות חוב ביפן, בארצות הברית ובאירופה.

<עופר בלוך: חברת החשמל בימים הקשים הסתובבה בכל העולם לגייס כסף, בעיקר במשבר של 2012.

<עופר בלוך: החוב, הוא לא חוב מאוד ארוך, חלקו המשמעותי אמור להיפרע בשנים הקרובות.

<עופר בלוך: אמרתי שאם לא נצליח לגייס, מה שנקרא למחזר את החוב, אנחנו נהיה במצוקה גדולה.

<עופר בלוך: אני חוזר לנושא הרפורמה.

<עופר בלוך: אין ספק שללא רפורמה משמעותית במשק החשמל, בחברת החשמל, אי אפשר יהיה להבריא את החברה הזאת.

<עופר בלוך: כל מה שנאמר כאן, ואני כרגע מוציא את הנושא האנושי שהוא כואב ואנחנו מטפלים בו ברמה הפרטנית ביותר ומפריד מהנושא הכולל והאחריות שלי.

<עופר בלוך: מעבר לאחריות לעובדים, יש לי גם אחריות למשק החשמל במדינת ישראל, לספק חשמל במדינת ישראל וזאת אחריות לא פחות כבדה.

<עופר בלוך: אני אומר שאם לא יהיה מהלך של רפורמה אשר תבריא את חברת החשמל בסופו של דבר, לא נוכל בכלל לעסוק בצורה רצינית בנושא של קליטה מסיבית של עובדים כי המהלכים הם הפוכים - מוציאים עבודה מחברת החשמל.

<עופר בלוך: חברת החשמל כבר לא בונה תחנות כוח ונמצא כאן ידידי לוגסי כאן שזה בשר מבשרו, ואני אומר ידידי למרות שהוא חבר ארגון מכיוון שבחודשים האחרונים אנחנו עוסקים בזה ומדברים על זה רבות ושואלים מה יהיה עם אגף ביצוע שעד היום הקים תחנות כוח בכל הארץ ויש לו עוד פרויקט אחד גדול שהוא הפחתת פליטות ואחריו אנחנו לא יודעים מה הוא יעשה.

<עופר בלוך: לא מאפשרים לנו לבנות תחנות כוח אחרות במדינת ישראל, גם לא בשבילנו.

<עופר בלוך: את זה אני בכלל לא מבין.

<עופר בלוך: אני לא מבין למה לא נותנים לחברת החשמל, עם היכולות שלה, לתכנן ולבנות תחנות כוח עבור יצרנים פרטיים.

<עופר בלוך: הם יפעילו אותן אבל אנחנו נבנה אותן.

<עופר בלוך: נשתמש בידע.

<עופר בלוך: עוד יותר מזה, מקשים עלינו אפילו לצאת לחוץ לארץ.

<עופר בלוך: אני צריך חתימה של שני שרים כדי לעשות פרויקט בחוץ לארץ, דבר שבכלל לא עולה על הדעת בחברה עסקית.

<עופר בלוך: אנחנו נאבקים חודשים בניסיון להקים חברת בת לייזום עסקי.

<עופר בלוך: חודשים וזה בלתי אפשרי.

<עופר בלוך: אנחנו חוטפים מכל כיוון – מהתקשורת ומהרגולציה.

איתן כבל: אנחנו מכירים העניין והוועדה הזאת עוסקת בעניין הזה.

איתן כבל: אתה מציג תמונה וזה בסדר גמור אבל אני לא רוצה לפתוח עכשיו את כל הדיון כי לא כל מי שכאן יודע להגיב ולענות.

איתן כבל: זה מקרוב הגעת אבל לא כל הדברים הם ברורים וחדים.

איתן כבל: אני לא רוצה ללכת לפינה הזאת.

איתן כבל: אני רוצה לרגע להתכנס פנימה ולעסוק בענייני העובדים.

איתן כבל: יש את הגיוס התמידי.

איתן כבל: זאת אומרת, יש פיטורים ויש גיוס, יש פיטורים ויש גיוס.

איתן כבל: זאת אומרת, האם אי אפשר, עד שתהיה הרפורמה – ואלוהים יודע מתי היא תהיה והיא לא תלויה רק בך ובנו ובאלף ואחד גורמים – האם אי אפשר לייצר מצב, כמו שכתב ג'וזף, שהילדים שלו או מי מהם, או אחד מהם, או עובדים אחרים יוכלו לחזור במקום אלה שנקלטים אל תוך החברה?

איילת נחמיאס ורבין: זאת הדלת המסתובבת.

איילת נחמיאס ורבין: זאת בדיוק הבעיה.

איתן כבל: יש שני שלבים.

איתן כבל: יש את השלב שהמשיח יגיע וכל בוקר אנחנו מתפללים שהוא יגיע.

איתן כבל: אבל מה, יש לו לוח זמנים משלו.

איתן כבל: אני עדיין לא שם.

איתן כבל: אני רוצה לראות אם אני יודע לצאת מכאן ולהתחיל לנהל מאבק נקודתי כי אני מרגיש שתפסת מרובה לא תפסת, בו אני יודע לשים נכון לרגע זה את האצבע על אותה קבוצה, גם אם לא כולה.

איתן כבל: אבל לייצר את אותו איזון שהם יודעים וכולם יודעים, עם כל הקשיים, שהם יוחזרו לעבודה בחברה באותם תנאים אתם הם יצאו ממנה כי גם החברה מפסידה הרבה כסף כשהעובדים החדשים צריכים לעבור את כל ההכשרות.

עיסאווי פריג': אבל זה לא הגון שאנחנו מפטרים 3,000 עובדים זמניים וזה עולה בוועדה.

איתן כבל: אני אספר לך.

איתן כבל: אני למדתי בחיים שלי לא להיות הכי צודק בעולם כי אם אתה הכי צודק, אתה לבד.

איתן כבל: החיים בנויים – וזה קורה לנו גם בחיים האישיים שלנו ובהתמודדות היום יומית – כך שאם אני בא עכשיו לנהל מאבק שהוא רוצה להחזיר את ה-3,000 עובדים, להתנתק מהמצב של החברה, גם אם החברה קיבלה את דעתה והולכת לרפורמה, זה הולך להיות מחר בבוקר?

איתן כבל: ה-3,000 האלה, עד שיחזירו אותם וישלבו אותם, עובר הזמן.

עיסאווי פריג': אני התכוונתי למשהו אחר.

עיסאווי פריג': אני התכוונתי בחוסר ההגינות שאנחנו מעלים הצעה פרטנית כזאת ברמה האישית ולא מתייחסים ל-3,000.

איתן כבל: לא אמרתי דבר כזה אלא אמרתי משהו אחר לגמרי.

איתן כבל: הרי במקום ה-3,000 נקלטים אחרים.

איתן כבל: אני לא יודע אם אלה 3,000 או מספר אחד.

<קריאה: 500 בשנה.

עיסאווי פריג': אתם קולטים 600.

<קריאה: כל שנה.

איתן כבל: לא באתי לדבר כאן על מישהו באופן פרטני.

איתן כבל: אני בא לדבר על עיקרון ועל העיקרון הזה אני רוצה להתכוונן בשלב הזה.

חמד עמאר: בוא נשאל את ההסתדרות אם היא מסכימה שאותם חבר'ה שהסתיים החוזה שלהם, יחתמו אתם חוזה.

חמד עמאר: פעם ישבתי עם חברת חשמל ואמרו שהבעיה היא לא אצלם אלא בהסתדרות.

חמד עמאר: בוא נשמע את ההסתדרות.

איתן כבל: ההסתדרות בעניין הזה, ואני מכבד את מי שנמצא כאן, זאת החלטה של היושב ראש ואתה יודע, עמיר, שזה לא עניין של ועד מקומי כזה או אחר.

איתן כבל: זאת החלטה אסטרטגית.

עיסאווי פריג': שיחריגו אותם מההסכם הקיבוצי בהסתדרות.

איתן כבל: חברים יקרים, אתם רוצים לנהל את המשא ומתן ביניכם?

איתן כבל: אני מנסה לשים כאן נקודה כדי שתהיה נקודת מוצא, אם בכלל.

איתן כבל: אני מנסה לקחת את התהליך תוך כדי זה שאני מבין את מה שיעל הולכת לומר לגבי עניין הקביעות, אבל היא תתייחס.

איתן כבל: אני מנסה לומר, בכלים העומדים לרשותכם מהו המחסום מעבר להגיד לי שזאת ההסתדרות.

איתן כבל: אני יודע שזאת ההסתדרות.

איתן כבל: אם זה משא ומתן מול האוצר, זה משא ומתן מול האוצר בו אנחנו מצליחים עד שהמשיח יגיע לנסות לפחות לגבי חלק, בנסיבות כאלה ואחרות, שגם החברה השקיעה בהם הרבה כסף, שיוכלו לחזור ולהמשיך לעבוד בחברה.

<יעל כהן פארן: הרי מכניסים עובדים בגלל איזשהו כורח והשאלה מאיפה הוא נובע, האם זה מהאוצר.

<יעל כהן פארן: אני רוצה להבין למה מחליפים את העובדים באחרים.

<עופר בלוך: חברת החשמל מבחינה כלכלית יכולה לקלוט כמות מסוימת של עובדים קבועים בשנה ועד שלא תהיה רפורמה זה לא ישתנה.

<עופר בלוך: לצערי אני להגיד את הדברים כהווייתם.

<עופר בלוך: אנחנו מדברים על סביב מאתיים עובדים בשנה ואני עוד מוסיף לזה נושאים הומניים שהם מעבר למכסה.

<עופר בלוך: יש לי איזושהי מכסה הומנית מסוימת שהדירקטוריון מאשר.

<עופר בלוך: כל נושא כזה הוא באמת קשה מבחינה אישית.

<עופר בלוך: הדבר היחיד שיאפשר לנו לקלוט בחזרה עובדים זאת הסכמה עם ההסתדרות על הסכם קיבוצי מיוחד.

<עופר בלוך: זה יאפשר לנו לקלוט אותם מחדש לתקופות מסוימות.

<עופר בלוך: עשינו את זה בשנה שעברה, עשו את זה בחברה בשנה שעברה ולפני שנתיים והוסיפו עוד שנה, שנה שישית, לחלק מהעובדים.

<עופר בלוך: בלי הסכמה כזאת, אנחנו כהנהלה לא יכולים לעשות שום דבר כיוון שאני צריך לכבד הסכמים עם ארגון העובדים שלי ועם ההסתדרות.

<עופר בלוך: זאת מציאות חיינו.

עיסאווי פריג': זאת נקודה חשובה.

איתן כבל: כל ההרצאה שנתתי הייתה כדי לכוון לעניין הזה.

איתן כבל: אנחנו מבינים עניין.

עמיר פרץ: אמרנו את זה בהתחלה.

עמיר פרץ: הדיון חייב להתקיים.

<עמית אוברקוביץ: נקודת המוצא של הדיון היא הצורך שלנו בהנהלה לאזן בין החובה שלנו לשמור על החברה כל עוד אין פתרון באמצעות רפורמה אלא באמצעות הכלים שעומדים לרשותנו וזה התאמת היקף העובדים והמשימות לתקציב.

<עמית אוברקוביץ: אני רוצה להוסיף לדברי המנכ"ל ולומר שיש לנו ירידה דרמטית גם בהכנסות שלנו.

<עמית אוברקוביץ: זה לא רק שאנחנו לא יכולים לעשות פרויקטים אלא יש לנו פגיעה של קרוב לשניים וחצי מיליארד שקלים השנה בהכנסות כתוצאה מהתחרות במשק.

<עמית אוברקוביץ: אנחנו לא יכולים להתעלם מזה.

<עמית אוברקוביץ: חלק מזה בא על חשבון תהליכי עבודה וחלק מזה גם על חשבון היקף העובדים בחברה.

<עמית אוברקוביץ: גם במצב הזה, גם באילוצים הקשים הפיננסיים האלה של החברה, החברה עושה.

<עמית אוברקוביץ: זה לא שהיא לא עושה.

<עמית אוברקוביץ: אם 600 עובדים מסיימים את העבודה בכל שנה, מאתיים מתוכם הם מוקדי 103 וקוראי מונים שממילא לא מיועדים לקביעות ועל ה-400 הנותרים, חמישים אחוזים עוברים לקביעות.

<עמית אוברקוביץ: זאת אומרת, על אף המצב הקשה, החברה עושה.

<עמית אוברקוביץ: אנחנו גם מחויבים לשמר את אלה ולהצעיר את החברה.

<עמית אוברקוביץ: זה נכון שבסיטואציה כזאת חמישים אחוזים מחייכים וחמישים אחוזים לא מחייכים.

עבד אל חכים חאג' יחיא: למה קוראי מונים לא צריכים להיות קבועים או לא יכולים להיות קבועים?

עבד אל חכים חאג' יחיא: הם עובדים.

<עמית אוברקוביץ: כן, הם עובדים, נכון, אבל זה סוג עבודה.

<עמית אוברקוביץ: אמרתי, אנחנו חיים באילוצים של תקציב.

איתן כבל: חאג', אתה צודק אבל יש את הנסיבות בהן הם צריכים לקבל את ההחלטה.

עבד אל חכים חאג' יחיא: במקום אלה הוא מביא קוראי מונים אחרים.

איתן כבל: אתה צודק.

איתן כבל: כשעמית אמר את זה, הוא לא התכוון חס וחלילה, כך אני מבין את זה, להקטין עובד כזה מול עובד אחר.

<עמית אוברקוביץ: נכון.

איתן כבל: אלא יש את הטרייד הזה שהם צריכים לקבל את ההחלטות.

עבד אל חכים חאג' יחיא: הם מכניסים אנשים אחרים.

<עופר בלוך: אני ארגיע אותך, זאת עבודה סטודנטיאלית לסטודנטים.

<עופר בלוך: זאת לא משרה מלאה.

עמיר פרץ: יש להם הגדרה לגבי מקצועות ליבה.

<עמית אוברקוביץ: אלה 400 עובדים ארעיים שמסיימים.

<עמית אוברקוביץ: נקודה אחרונה לגבי הטיפול באוכלוסייה בהעדפה מתקנת.

<עמית אוברקוביץ: גם כאן החברה עושה.

<עמית אוברקוביץ: נכון, עוד לא הגענו אולי למספר הסופי שכבודו הציג בפני החברות הממשלתיות, אבל אני באמת חושב שאנחנו בטח החברה הממשלתית המובילה בנושא הזה.

<עמית אוברקוביץ: אנחנו בחמש השנים האחרונות קלטנו 5.4 אחוזים בממוצע עובדים שהם בני מיעוטים.

<עמית אוברקוביץ: אני לא נכנס כרגע להתפלגות.

<עמית אוברקוביץ: זאת אומרת, הפנים שלנו לשיפור ולניסיון לעמידה כמה שיותר מהר בחוק.

<מרדכי לוגסי: אדוני היושב ראש, חברי הכנסת, חבריי העובדים המפוטרים, חבריי בהנהלה ובוועד העובדים, בוקר טוב לכולם.

<מרדכי לוגסי: אני יושב ראש ועד העובדים במרחב דרום, ארבעים שנים בחברת החשמל.

<מרדכי לוגסי: לצערי ולשמחתי אני בא מהאגף הזה ממנו בעצם מפוטרים רוב העובדים בחברת החשמל.

<מרדכי לוגסי: נאמרו כאן דברים מאוד חשובים.

<מרדכי לוגסי: אני מבין ללבם של העובדים שלנו.

<מרדכי לוגסי: אני רוצה רק לפנות לזוהיר ולהגיד לו שבהכרות שלו עם יורם אוברקוביץ זכרונו לברכה, כמו שיורם ידע להילחם ולחבק את העובדים, המסורת הזאת ממשיכה בחברה וגם ארגון העובדים ממשיך בדרך.

<מרדכי לוגסי: אני תלמיד של יורם ואנחנו את הדרך הזאת לא עזבנו.

<מרדכי לוגסי: יש לנו ויכוח מאוד קשה עם הנהלת חברת החשמל בעיקר בנושא הקביעות.

<מרדכי לוגסי: ב-2013 ו-2014 היו סכסוכי עבודה.

<מרדכי לוגסי: הכרזנו על סכסוכי עבודה והייתה השבתה בנושא קביעות.

<מרדכי לוגסי: אני יודע ומכיר את המצב של החברה טוב יותר מכל אחד אחר ואני מבין את מנכ"ל החברה וגם את עמית לגבי מה שהם מציגים כאן הבוקר.

<מרדכי לוגסי: אין עבודה בחברת החשמל.

<מרדכי לוגסי: חברת חשמל במצב קשה מאוד ואני כאן פונה לכל חברות וחברי הכנסת, אל תתנו יד לפרק את המפעל הלאומי הזה.

<מרדכי לוגסי: בוקר אחד נתעורר כולנו ונצטער על כך שאין חברה כזאת.

<מרדכי לוגסי: אני אומר לכם בהקשר לפיטורים שאני חושב שצריכים לחפש פלטפורמה איך אפשר להשאיר עובדים זמניים.

<מרדכי לוגסי: אני פונה גם למנכ"ל החברה ומבקש לחפש פלטפורמה איך להשאיר גם עובדים זמניים לאחר גמר חוזה.

<מרדכי לוגסי: אני רוצה באמת לפנות אליכם, ומכירים אותי הרבה עובדים, ארבעים שנים אני באגף הזה ואני מחבק את כל העובדים ומכיר אותם.

<מרדכי לוגסי: הם הופכים להיות משפחה במשך כל השנים.

<מרדכי לוגסי: ברגע הזה שהולכים הביתה עובדים, צר לי להגיד שהחברה במצב לא טוב.

<מרדכי לוגסי: אין עבודה בחברה וזה חלק מהדברים.

<מרדכי לוגסי: אם יימצא פתרון, אני אשמח יחד עם החברים שלי.

איתן כבל: תודה על הדברים שלך.

איתן כבל: יעל, אחרונה.

<יעל כהן פארן: יש לי הרבה מה להגיד אבל אני אהיה מאוד קצרה.

<יעל כהן פארן: אני מכירה את החברה, בעבודתי הקודמת בעוונותיי עבדתי מול ועם הרבה אינטראקציה ויש לי הרבה הערכה להרבה אנשים שאני מכירה בחברה.

<יעל כהן פארן: החברה במלכוד.

<יעל כהן פארן: כבר לפני עשר שנים פלוס התחילו את התהליך של הוצאת יחידות ייצור למגזר הפרטי אבל לא פתרו את הבעיה של החברה.

<יעל כהן פארן: הרפורמה תקועה כבר מ-1996, מ-2006 וכל שנה מחדשים את הדיונים ואנחנו לא יודעים מה קורה שם.

<יעל כהן פארן: לפני כמה ימים היה דיון בוועדת השקיפות וגם הצוות של הרפורמה הגיע לומר כמה יש שקיפות או כמה אין שקיפות בדיונים הפנימיים על הרפורמה.

<יעל כהן פארן: עד שלא יפתרו את זה, וכאן אני מצטרפת לדבריו של עיסאווי פריג', אולי הוועדה כאן צריכה להחליט שהיא מקציבה לוחות זמנים ומעלה את זה כאן לדיון כי הדיון הוא מאוד לא שקוף והדיון הוא בין האוצר – שנציגו עבר לשורה אחורה כנראה כדי שלא נשאל אותו שאלות - נציגי הנהלה ונציגי העובדים.

<יעל כהן פארן: אין איכות הסביבה כי הם לא קשורים.

<יעל כהן פארן: אין קשר בין החלטות של מבנה לאיזה דלקים שורפים.

<יעל כהן פארן: סליחה, מאוד יש קשר.

<יעל כהן פארן: אני אגיד חד וחלק.

<יעל כהן פארן: אם בסוף הדיונים יפוטרו עובדים עם הסכמות וכולי, תישאר חברה שכל מה שהיא שורפת זה פחם וזה רע מאוד למדינת ישראל.

איתן כבל: אין ויכוח.

<יעל כהן פארן: אין ויכוח על זה אבל מי שיושב היום בוועדה של הרפורמה, ממש לא חושב שזה קשור.

<יעל כהן פארן: אני רוצה לספר לכם משהו.

<יעל כהן פארן: בשנת 2008 או 2009 ישבתי עם נציגי האוצר.

<יעל כהן פארן: אמר לי מי שהיה אז נציג האוצר - והוא כבר מזמן לא שם ולכן לא אומר את שמו אבל אני מרשה לעצמי חופשי לצטט – שהמטרה שלהם היא, ואלה המלים שנאמרו לי, להרעיב את הדינוזאואר.

<יעל כהן פארן: אלה המלים.

<יעל כהן פארן: לגרום לחברת חשמל להיות כל כך רעבה עד שהיא תסכים לכל הסכם ולכל הסדר.

<יעל כהן פארן: את זה אנחנו רואים כאן היום.

<יעל כהן פארן: באים עובדים, היום אלה ארעיים ובעתיד יהיו גם לא ארעיים ואנחנו רואים חברה שלא יכולה לצאת מזה.

<יעל כהן פארן: לא נותנים לה את הכלים לצאת מזה.

<יעל כהן פארן: הכנסת צריכה כאן לתת את דברה.

<יעל כהן פארן: תודה רבה.

איתן כבל: תודה.

איתן כבל: אני רוצה להעיר לחבריי באהבה.

איתן כבל: אני מודה לכם על העוצמות שאתם נותנים לי אבל העוצמות האלה לא הגיעו לבד כי אני ניהלתי את המשא ומתן לראשונה בהיסטוריה של הכנסת ודאגתי שוועדת הכלכלה יהיה לה רוב.

איתן כבל: זה לא בא משמים לבד.

איתן כבל: זאת אומרת, זה עניין של יכולות פוליטיות כאלה ואחרות וסליחה שאני מעיד על עצמי.

עיסאווי פריג': תנצל את זה.

איתן כבל: אני לא רוצה לפתוח את זה.

איתן כבל: יש דברים שאנחנו יודעים להילחם עליהם אבל הרפורמות שמובאות כאן, אנחנו לא נדפוק את עם ישראל בגלל שיש לנו עניינים כאלה ואחרים.

איתן כבל: בסוף, כשיש רפורמה, רפורמת הרכב היא לא רפורמה שישראל כ"ץ יוכל להביא לאשתו ביבוא מקביל רכב זול יותר אלא זה חלק מאותו מאבק שאנחנו מנהלים בעניינים השונים.

איתן כבל: חברים יקרים, אני רוצה להגיד לכם שהיכולות שלנו כוועדה ושלי כיושב ראש ועדה לשנות חקיקה באופן כמעט דרמטי, זאת התמדה, הטמעה ואני אדם שמאמין בשיטה התוספתית שלא באה כל פעם לבנות את הארץ מחדש.

איתן כבל: עוד לבנה ועוד אבן עושה בסוף את השינוי האמיתי כי בסוף תפסת מרובה, לא תפסת.

איתן כבל: לגופו של עניין, אותו הדבר אני רוצה להתנהל כאן.

איתן כבל: יש כאן שני טקטים.

איתן כבל: יש את הדיון שצריך לקיים אותו לגבי הרפורמה שבאמת לצערי הסיפור הזה הוא יותר גדול מהכנסת כי אלה עניינים של ממשלה.

עיסאווי פריג': אין דבר יותר גדול מהכנסת.

איתן כבל: לא.

איתן כבל: יש.

איתן כבל: בסוף הממשלה היא הכוח שמוציא את הדברים מן הכוח אל הפועל.

איתן כבל: יש קואליציה והקואליציה מחויבת למשמעת קואליציונית ובעזרת השם אני מקווה שתינתן לנו הזכות שלנו להפעיל את המשמעת הזאת.

איתן כבל: חברת חשמל, אני לא רוצה להיכנס כאן, זה לא בא סתם ככה, זה לא בוקר אחד הם התעוררו ויש ארבעים ומשהו מיליארד שקלים חוב.

איתן כבל: שום דבר לא קרה כך.

איתן כבל: אני טעון, ככה, אבל עזבו.

איתן כבל: אי אפשר כל פעם להגיע לקצה הדרך ולומר אני יתום אחרי שהרגת את ההורים שלך.

איתן כבל: אני בוודאי לא מניח את זה לפתחו של המנכ"ל וחשוב לי לומר את זה כי באמת זה מקרוב הוא בא וגם אם הוא היה רוצה לבזבז את כל החוב, יום יום ודקה דקה, היא לא היה מצליח לעשות את זה.

איתן כבל: ברשותכם, אני מתחייב שאנחנו לא נרפה מהמאבק לביצוע הרפורמה.

איתן כבל: זה בנפשנו.

איתן כבל: העובדה שהממשלה לא עושה את זה, אורי יוגב לא מוביל את זה, זאת חבורה פושעת.

איתן כבל: פושעת במובן הכלכלי מקצועי.

איתן כבל: על זה אני אומר בצורה הכי ברורה שזה הרבה מעבר להרעיב את הדינוזאואר אלא בסוף זה כבר לא להשאיר אותו דינוזאואר קטן וצמחוני אלא זה להרוג אותו לגמרי וזה אמור אפילו לגבי אלה שלא מתכוונים לכך אבל הם יגרמו לסיטואציה הזאת ויגרמו למשבר חשמל מאוד מאוד קשה.

איתן כבל: צריכה להיות תחרות במשק הזה ובוודאי סביב כל מה שאנחנו קוראים לו אנרגיה נקייה שאת ואני בוודאי תומכים בה בכל לבנו.

איתן כבל: אני מציע, ואני מתכוון להירתם לזה באופן אישי, שכמו בדברים אחרים אני פונה יושב ראש ההסתדרות עוד היום ומבקש ממנו להקים צוות – כמו שאני עושה אתו בנושאים אחרים ברשות השידור ובגופים אחרים – כדי לשבת קודם כל ולראות מול החברה ומול האוצר, איפה אפשר, בלי לחכות לרפורמה הגדולה אלא כמו שעיסאווי אומר באותן נקודות שאנחנו יכולים לעזור לחברים שיושבים כאן ולאלה שנמצאים במצבם.

איתן כבל: בסוף, בתהליך הזה של 600 מפוטרים, מאתיים נקלטים, איך אפשר לנסות לגרום לכך שהחברה לא תפסיד את הידע העצום, גם הכלכלי וגם מה שהחברים האלה צברו במשך השנים.

איתן כבל: רק אם עושים את החשבון, זה בזבוז של מיליוני שקלים, אם לא מעבר לכך.

איתן כבל: אני נכנס לזה באופן אישי.

איתן כבל: אני אכנס לזה בכל הכוח וכבר היום לא רק פנייה אלא גם שיחה אישית.

איתן כבל: אני מבין את החשש של יושב ראש ההסתדרות ואני מאוד מעריך אותו.

איתן כבל: אני לחלוטין מבין את החשש שלו, אותו חשש שבעצם כמו בעבר הוא נותן שלא מדעת הכשר לתהליכים כאלה במקום לייצר מצב בו עובדים באמת יודעים שהם נכנסים למקום עבודה, מתחילים בו, מסיימים בו, מתקדמים בו והמקום הזה באמת מהווה עבורם משפחה.

איתן כבל: בצוק העתים, בנסיבות האלה, אנחנו מתמודדים עם מה שמונח לפתחנו ולא עם הטוב ביותר אלא במה שאנחנו יכולים לקדם.

עמיר פרץ: בכל זאת שיבדקו פרטנית היכן יש מקרים מאוד הומניים שאפשר לעזור להם.

איתן כבל: חבריי ואני מצטרפים לבקשה של חבר הכנסת עמיר פרץ.

איתן כבל: אם יש כבר בנסיבות הנוכחיות כאלה שאפשר למרות הכול להשאיר אותם בחברה, אנחנו נודה לכם מאוד.

איתן כבל: תודה.

איתן כבל: אני מודה לכם.

איתן כבל: הישיבה נעולה.